ቁሩብ እሞ ንጥመ፡ ጥራዝ ግዝእለይ" "ዋይ ደቀይ ለኪመኩም’ባ!" ትምህርቲ ድሕሪ ምዝዛመይ፡ ኣብ ኬንያ ናይ ትምህርቲ ዕድል ስለዝረኸብኩ ናብ ኬንያ መጽየ፡ እዚ ካብ ኤርትራ ክወጽእ ናይ ፈልማይ ተመክሮይ'ዩ ነይሩ። ኣብ ኬንያ ንሓደ ዓመት ትምህርተይ ድሕሪ ምክትታል ናብ ኤርትራ ተመሊሰ፡ ኣብ ዞባ ጋሽ ባርካ ኣብ ቢንቢና ዝተባህለ ቦታ ከም መምህር ኮይነ ይሰርሕ ነይረ። ምንጪ ስእሊ, ኣንድረያ ኒቖደሞስ ዶባዊ ኵናት ኢትዮ ኤርትራ ድሕሪ ምውድኡ ንካልኣይ ግዜ ኣብ ኬንያ ናይ ትምህርቲ ዕድል ብምርካበይ ናብታ እናፈተኽዋ ዝተፈለኽዋ ኬንያ ዳግማይ ክመጽእ ዕድል ረኺበ። ኣብ ኬንያ ኣብ ዝነበረክሉ፡ ነቶም ኣብ ኣስመራ ዝገደፈክዎም ሰለስተ ደቀይን ብዓልቲ ቤተይን ካብኦም ምፍላየይ ዘኸተሎ መሪር ናፍቆት እንተዘይኮይኑ ጽቡቕ'የ ነይረ። ምዓልቲ ምዓልቲ እናወለደ ከኣ ምፍልላይና ዓመታት ኣቑጺሩ፡ ብኡ መንጽር ናፍቆት ስድራይ'ውን ክብእሰኒ ግድን'ዩ ነይሩ። ምፍልላይ ስለዝነወሐ፡ ስድራይ ካብ ኣስመራ ኣወጺአ ንቡር ስድራቤታዊ ናብራይ ክቕጽል ክኣ ወትሩ ዝሓልሞ ዝነበርኩ እዩ። ብሕጋዊ መንገዲ፡ ካብ ኤርትራ ናብ ኬንያ ዝመጽሉ ተኽእሎ ስለ ዘይነበረ ግን ነቲ ከም ካልኣይ ኣማራጺ ሒዘዮ ዝነበርኩ መደብ ከተግብር ተገዲደ፡ ብስግረዶብ ናብ ሱዳን ክወጹ። ዶብ ኤርትራ ሰጊሮም ኣብ መሬት ሱዳን ኣብ ዝርከብ መዓስከር ሸገራብ ኣትዮም። "በጃኹም'ባ ኣቦና ፍትሑልና" ደቂ ስዩም ጸሃየ "ዋይ ደቀይ ለኪመኩም’ባ!" ጉዕዘኦም ግን በዚ ዝውዳእ ኣይነበረን፡ ኣብ መዓስከር ሸግራብ ንኣስታት ሓደ ወርሒ ድሕሪ ምቅማጦም፡ ናብ ካርቱም ክኣትዉ ስለዝነበሮም፡ ብዓልቲ ቤተይ ምስ ሰለስተ ደቃ ናብ ካርቱም ክትኣቱ ስለ ዝነበራ ካልእ መንገዲ ይጽበዮም ነበረ። "ኣንድርያ ጽባሕ ናብ ካርቱም ክንብገስ ኢና ኣብ ጸሎትካ ዘክርና" ዝብል ድምጺ ብዓልቲ ቤተይ ክሳብ ሕጂ'ዩ ኣብ እዝነይ ዘቃጭል። ካብ ሸገራብ ናብ ካርቱም ንምኻድ ንቀላይ ኣትባራ ብጃልባ ክሰግርዎ ነይርዎም። ስድራይ ናብ ካርቱም ብሰላም ኣትዮም፡ ናብ ናይሮቢ መጽዮም ብሓደ ንነብረላ ምዓልቲ ልዕሊ ዓቐን ነዊሓትኒ። ድሒረ ከም ዝሰማዕክዎ፡ እታ ቀላይ ኣትባራ ከተስግሮም ዝተወጥሕዋ ጃልባ ንእሽቶይ'ያ ነይራ፡ ዓቐሚ እታ ጃልባ ካብ ሓሙሽተ፡ ሽዱሽተ ንላዕሊ ክጸውር ዝኽእል ኣይነበረን። እንተኾነ ነዚ ሓራግጽ ዝመልእዎ ቀላይ ከተሳግሮም እምነት ዝተነበረላ ጃልባ፡ ክሳብ ዕስራን ትሽዓተን ዝኾኑ ሰባት ስለዝተሰቀልዋ፡ ኣብ ማእከል ምስ በጽሐት ዘይከምቲ እምነት ዝተነበረላ ንብምልኦም ሒዛቶም፡ ሽውሃት ሓራግጽ ከተርዊ ከም ዘንቀደት ናብ ወሽጢ እቲ ቀላይ ተነቆተት። ኣብታ ጅልባ ካብ ዝነበሩ ሓሙሽተ ሰባት ጥራይ'ዮም ድሒኖም፡ ብዓልቲ ቤተይን ሰለስተ ደቀይን ግን ክድሕኑ ኣይከኣሉን፡ ሬሳ ናይ ሽዱሽተ ሰባት'ውን ጠቕሊሉ ክርከብ ኣይክኣልን። ሬሳ ብዓልቲ ቤተይን ናይቶም ካልኦትን፡ በቶም ክረድኡ ዝመጹ ሰባት ተኣኻኺቡ ኣብ መዓስከር ሸገራብ ሓመድ ኣዳም ለቢሱ። ሰኑይ ዝጥሓሉ ክሳብ ሮቡዕ ዝኾነ ድሃይ ኣይሰማዕኩን፡ ኣብ ኣሜሪካ ዝርከብ ሓሞይ ድሃይ ክገብር ደዊልሉለይ፡ ዝኾነ ድሃይ ከም ዘይረኸብኩ ክኣ ነጊረዮ። ጅኦግራፍያዊ ኣቀማምጣ እቲ ከባቢ ስለዘይርድኣኒ ብመኪና ድዮም ዋላ ብጃልባ ክኸዱ ዝኾነ ኣፍልጦ ኣይነበረንን፡ ብዝኾነ ካብ ሰኑይ ጀሚረ ዋላ ኣብ ትምህርተይ ብቅልውላው'የ ኣሕሊፈዮ። ውሽጥይ ብፍርሒ ክሕቆን ጅሚሩ፡ ሓሞይ ምስ ደወለለይ ብፍላይ ሻቕሎተይ ዛይዱ'ዩ። እዚ ኩሉ እናኾነ ግን ንሕማቕ ኣይሃብክዎምን፡ መርድእ ንዋና ጋሻ ኮይኑ'ምበር ድሮ ጎሮባብቲ ፈሊጦም ብኸምይ ከም ዘርድኡኒ'ዮም ዝማኸሩ ነይሮም። ዓርቢ ንግሆ ናብ ትምህርቲ ምስ ነቀልኩ፡ ገነት ትብሃል ጎሮቤተይ "ናበይ ኢኻ ተበጊስካ?" ትብለኒ'ሞ ኣነ ትቕብል ኣቢለ "ናብ ትምህርቲ" ኢለያ። "ለይቲ ምድሪ ደኣ እንታይ ክትገብር?
